ANC bekommerd oor gesprekke wat uitlek(Argieffoto: Rapitse Montsho/Flickr) Die ANC het sy regspan opdrag gegee om ondersoek in te stel na die uitlek van inligting tydens die vergadering van dié party se nasionale uitvoerende komitee (NUK). Pule Mabe, ANC-woordvoerder, het Sondag bevestig private gesprekke wat tydens een van dié vergaderings plaasgevind het, is ongemagtig met ’n mediaplatform gedeel. “Inligting is aan ŉ digitale mediaplatform Insight Factor uitgelek. Hierdie platform het homself aangestel om die publiek deurentyd op die hoogte te hou van dit wat tydens die NUK-vergaderings gebeur,” het Mabe gesê. “Ons weet dat hulle inligting deur hul eie agente gevoer word met die bose oogmerk om nie net die ANC te verdeel nie, maar ook om ŉ spesifieke narratief te bevorder wat teen die verenigde gees is wat by NUK-vergadering heers.” Volgens Mabe bepaal die ANC se kommunikasieprotokol dat enige gedrag wat daartoe lei dat vertroulike inligting uitgelek word, ŉ oortreding van hierdie protokol is. Die party sê hy het dus ŉ plig om iets daaromtrent te doen. Ingevolge hierdie protokol is enige lid wat inligting óf aan die media lek óf aan die publiek bekendmaak – sonder die nodige magtiging of vooraf goedkeuring – skuldig aan wangedrag.